Kegyelem nektek és békesség Istentől, a mi Atyánktól és az Úr Jézus Krisztustól! Ámen

Zsid 5, 1-9   
*1Mert minden főpap, akit emberek közül választanak, az emberekért rendeltetett Isten szolgálatára, hogy  
ajándékokat és áldozatokat mutasson be a bűnökért. 2Együtt tud érezni a tudatlanokkal és a tévelygőkkel,  
mivel ő maga is körül van véve erőtlenséggel. 3Így nemcsak a népért, de önmagáért is köteles bűnért való  
áldozatot bemutatni. 4Senki sem szerezheti meg azonban önmagának ezt a tisztességet, csak az, akit az  
Isten hív el, mint Áront is. 5Ugyanúgy a Krisztus sem maga dicsőítette meg magát azzal, hogy főpap lett,  
hanem az, aki így szólt hozzá: „Az én fiam vagy, ma nemzettelek téged.” 6Ahogyan másutt is mondja:  
„Pap vagy te örökké, Melkisédek rendje szerint.” 7Ő testi élete idején könyörgésekkel és esedezésekkel,  
hangos kiáltással és könnyek között járult az elé, akinek hatalma van arra, hogy kiszabadítsa őt a  
halálból. És meghallgattatott istenfélelméért. 8Jóllehet ő a Fiú, szenvedéseiből megtanulta az  
engedelmességet, 9és miután tökéletességre jutott, örök üdvösség szerzőjévé lett mindazok számára, akik  
engedelmeskednek neki.*

Krisztus Gyülekezete!

Mai textusunk Jézust, mint az igazi főpapot állítja elénk. Rengeteg megnevezést, képet és hasonlatot  
ismerünk az Ő személyével kapcsolatban, melyek közül néhányról a bibliaórákon és felnőtt hittan alkalmakon már beszélgettünk is. Beszélhetünk Jézusról, mint az élet kenyeréről, a szőlőtőről, az alfáról és  
omegáról, az ajtóról, az útról, a pásztorról, a bárányról. Talán más jelzők is rémlenek, akár ő használta  
magára, akár egy prófécia beszélt úgy róla, akár későbbi hasonlatok, mint akár a templom, a fej, vagy az  
Ige. A Zsidókhoz írt levélben Jézusról, mint főpapról olvashatunk, aki, igeszakaszunk leírása szerint, a  
tisztség minden kritériumának megfelel.  
A választások után, talán még oly távoli, ahogy mindenki  
mérlegel, hogy számára ki felel meg. A várható kihívásoknak meg tud e majd felelni? Képviseli e az én  
érdekeimet, gondolataimat a világban? Egyeznek e a céljaink?  
Egy papnak, vagy lelkésznek is, sok hasonló elvárásnak és szempontnak kell megfelelnie. Talán többen  
ismerjük azt a karikatúrát, amely egy pap és gyülekezete gondolatait vázolja fel. A pap éppen prédikál,  
miközben a gyülekezet egyes tagjaiban a következő gondolatok fogalmazódnak meg: „Beszéljen többet a  
kegyelemről!”, „Én a diakónia fontosságáról akarok hallani!”, „A Szentlélek ajándékait kellene  
hangsúlyozni!”, „Legyen bűnbánatra hívóbb!”, „Bár többször jönne látogatóba hozzánk!”, „Lehetne több  
ifjúsági alkalom!”, „Szervezhetne több missziós-alkalmat!”, „Én ma nem veszek úrvacsorát, de holnap elhozhatná házhoz!”. És persze, még lehetne folytatni, ahány ember, annyi féle elvárás.  
Nyílván így meglehetősen nehéz lenne megítélni, hogy ki is a jó, az igazi főpap, ha ilyen kusza  
mérőrendszer alapján kellene megítélni.  
Jézustól is sokan vártak mást. Mindenki, a maga által elképzelt messiási szerepben szerette volna, ha  
tündököl, a helyett, hogy megpróbálták volna Isten Felkentjét valóban meglátni. Vegyük hát, mi is inkább  
alapul azt a mérőrendszert, amit textusunk is használ, próbáljunk mi is, azon keresztül eltájékozódni a  
kérdésben.  
Két kritériumnak kell a levélben foglaltak szerint megfelelnie. Egy részről tudjon egy lenni, azaz valódi  
közösséget vállalni, a tudatlanokkal és tévelygőkkel, mindezt úgy - és ez a második -, hogy ő maga tökéletes  
Isten előtt.  
Az, aki megfelel ezeknek az elvárásoknak, nem azért felel meg, mert elég jól alakította az életét, hanem  
mert az Atya alkalmassá tette rá, erre rendelte, azaz felkente.  
Felkent, vagy héberül Messiás, vagy görögül Krisztus. Jézus nem azért a Krisztus, mert az emberek annak  
tartották, vagy tartják ma. Nem is azért, mert Péter kimondja róla, hogy „te vagy a Krisztus, az élő Isten  
fia”. Nem függ egyetlen embertől sem, hogy Ő e a Krisztus, a Felkent, vagy sem. Ha ma egyetlen ember  
sem vallaná, hogy Jézus a Krisztus, ha mind a Pilátus udvarán álló emberekké válnánk, akik tagadnánk,  
hogy Jézus a megígért Messiás, Ő akkor is Isten Felkentje lenne.  
Az Ószövetség papjai hiába álltak meg újra és újra Isten előtt, hogy engesztelő ajándékot, vagy áldozatot  
mutassanak be, ők nem mutathattak be tökéletes, azaz igazi engesztelő áldozatot.

Mert ahhoz, hogy helyre álljon mindaz, ami tönkre ment Isten és ember között, nem elegendő a megfelelő, az elfogadható, annál több kell.  
A bűnös ember, nem tud olyat tenni, amitől helyreáll ez a kapcsolat. Még Jeruzsálem főpapja is csak egy  
bűnös ember, aki így nem csak közösséget vállal az eltévelyedettekkel, hanem ő maga is eleve egy  
közülük. Ránk is igaz ez.  
Mi, a magunk erejéből, a legjobb tetteinkkel felvértezve sem tudunk egymagunk megállni az Atya előtt.  
Isten előtt Jézus az egyetlen igaz, a tökéletes főpap. De mit is jelent ez?  
Három nézőpontból kell tisztázzuk, hogy mit is jelent a „tökéletes”, Jézus főpapi szolgálatára tekintve.  
Az egyik, hogy az Ő áldozata valóban az Atyának tetsző, tökéletes volt. Azért volt tökéletes, mert az, aki  
bemutatta, tökéletes volt. Az, aki vitte az áldozatot, tiszta volt és szent, az Isten Fia maga, amit nem Ő  
jelentett ki önmagáról, hanem az Atya jelentette ki róla, majd a Szentlélek tette érthetővé sokak számára.  
A második, hogy Ő tökéletesen kiengesztelte az Atyát. Megbékéltetett bennünket, helyre állította az általunk megtört kapcsolatot, az Ő keresztje által, így pedig nincs szükség többé áldozatra. Minden hívő belekapaszkodhat  
ebbe, amikor Isten előtt bűnei bocsánatáért imádkozik. Tökéletesen el van engedve a bűnöd Jézus kereszthalálában, Ő már odaállt helyetted és elszenvedte a büntetést.  
A harmadik pedig az, amit a Zsidókhoz írt levél 10. fejezetében olvassunk. Az, hogy ez a tökéletesség ránk is  
vonatkozik. Ugyanis Krisztus az áldozatával örökre tökéletessé tette a megszentelteket. Bennünket is  
tökéletessé tesz az Atya előtt.  
Talán többekben felmerül most, hogy valami itt nem stimmel! Hogy lehetnék én tökéletes? Hiszen, annyi  
bűnt követek el, annyi gyengeség van bennem és napról napra rádöbbenek, hogy mennyire, szinte elszántsággal, megyek messzire az én Atyámtól! Akkor, hogy lehetnék én tökéletes?  
Így lehetsz tökéletes testvérem; hogy belekapaszkodsz Nagypéntek csodájába, Jézus kereszthalálának a  
titkába és hittel vallod, hogy Ő érted halt meg, ő érted mutatta be az áldozatot és, hogy ezt az áldozatot  
Isten elfogadta. Úgy vagy tökéletes, hogy már nem te akarod elhordozni mindazt, ami téged kellene, hogy  
összetörjön, hanem átnyújtod a te Megváltódnak. Jézus, a Szabadító által váltunk valóban szabaddá a  
tökéletességre, a helyreállt kapcsolatra Isten előtt.  
Kicsit korábban, azt mondtam, hogy az, hogy Jézus a Krisztus, nem függ se tőled, se tőlem. Most, hadd  
fordítsam meg ezt kicsit!  
Attól, hogy Jézus a Krisztus, a Felkent, attól te és én függünk. Attól, hogy hittel vallom e ezt, ettől én  
függök. Attól, hogy a lelkét a kereszten értem kilehelő Jézust, nem mesének, nem egy tanulságos  
történetnek, nem egy félretolható misztikumnak tartom, hanem tudok valóban úgy tekinteni rá, ahogy  
János ír róla; hogy „úgy szerette Isten a világot, hogy egyszülött Fiát adta, hogy aki hisz őbenne, el ne  
vesszen, hanem örök élete legyen”. Tudod e a megfeszített Krisztust valóban tökéletes főpapodnak látni?  
Órákon, illetve előadássorozatokon át lehetne beszélni a különböző Jézus képekről, de a valódi kérdés a  
számodra, hogy te el tudod e fogadni az érted végzett szolgálatát? Hiszed e a Golgota keresztjében a te megváltásodat?  
Jézus szava már elhangzott; „Elvégeztetett!”. Te szabad vagy, hogy higgy! Ő elfogadott téged minden  
bűnöddel és gyengeségeddel, de te el tudod-e Őt fogadni Megváltódnak?  
Ámen!